REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/48-20

18. februar 2020. godine

B e o g r a d

Z A P I S N I K

39. SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 18. FEBRUARA 2020. GODINE

Sednica je počela u 9,00 časova.

Sednicom je predsedavao Mirko Krlić, predsednik Odbora.

Sednici su prisustvovali: prof. dr Marko Atlagić, prof. dr Snežana Bogosavljević Bošković, Đorđe Vukadinović, mr Jadranka Jovanović, Aleksandar Jugović, Stanija Kompirović, Dragana Kostić, Snežana Paunović i Hadži Milorad Stošić, članovi Odbora.

Sednici su prisustvovači Srbislav Filipović (Jasmina Obradović) i dr Predrag Jelenković (Nataša Mihailović Vacić), zamenici članova Odbora.

Sednici nisu prisustvovali članovi Odbora: Aleksandra Belačić, Vesna Marjanović, Nataša Mićić, Ljupka Mihajlovska i dr Ana Stevanović, niti njihovi zamenici.

Pored članova Odbora sednici su prisustvovali predstavnici Ministarstva kulture i informisanja: Asja Drača Muntean, pomoćnik ministra i Igor Jovičić, sekretar Ministarstva.

Na predlog predsedavajućeg, članovi Odbora su jednoglasno (10 glasova ZA), usvojili sledeći

D n e v n i r e d:

1. Razmatranje Predloga zakona o Memorijalnom centru „Staro sajmište“, koji je podnela Vlada, u načelu.

Pre prelaska na razmatranje utvrđenog dnevnog reda, Odbor je jednoglasno (11 glasova ZA), bez primedaba, usvojio Zapisnik 37. sednice Odbora za kulturu i informisanje, održane 10. februara 2020. godine.

Prva tačka dnevnog reda: **Razmatranje Predloga zakona o Memorijalnom centru „Staro sajmište“, koji je podnela Vlada, u načelu**

U uvodnim napomenama Asja Drača Muntean, pomoćnik ministra Ministarstva kulture i informisanja, informisala je članove Odbora o višedecenijskom procesu i istoriji memoralizacije Starog sajmišta, naglasivši da je prvo Grad Beograd pokušao da reši ovo pitanje formirajući dve komisije, koje su trebale da daju predlog programiranja. Nakon toga, formirana je Radna grupa Ministarstva za rad, zapošljavanje, boračka i socijalna pitanja za izradu Nacrta zakona o „Starom sajmištu“, a imajući u vidu složenost problema, Vlada Republike Srbije je 16. maja 2019. godine oformila Radnu grupu za izradu Nacrta zakona o Memorijalnom centru „Staro sajmište“. U Evropi postoje mesta stradanja sličnog tipa, nastavila je izlaganje g-đa Drača Muntean, kao npr. Dahau, Aušvic i drugi, tako da je na osnovu ove postojeće prakse napravljen i koncept zakona kojim se osniva ova ustanova. Memorijalni centar „Staro sajmište“ kao ustanova kulture će biti mnogo drugačija od naših klasičnih ustanova kulture, jer će se pored kulture baviti i naučno-istraživačkom i obrazovno-vaspitnom delatnošću. Memorijalni centar će funkcionisati kao muzej, arhiv, biblioteka, istraživački centar i kao učionica za formalnu i neformalnu edukaciju mladih. Kod donošenja ovog predloga zakona, obavljene su konsultacije i sa stručnom javnošću i sa predstavnicima žrtava. Inkluzivni pristup se ogleda u tome, da su su u upravne organe (upravni odbor, nadzorni odbor, dva programska saveta) pored predstavnika Vlade uvršteni i predstavnici žrtava. Ovoj ustanovi je dat mandat, što nije uobičajeni slučaj sa našim postojećim ustanovama kulture, da se bavi i uređenjem prostora. Zemljište na kojem je planiran ovaj memorijalni centar ima različite imovinsko-pravne odnose (najmanje je zemljišta u vlasništvu države i grada), tako da postoji složeni problem eksproprijacije zemljišta, kao i načina obnavljanja zgrada i originalnih objekata za potrebe muzeja na teritoriji kulturnog dobra „Staro sajmište“. Ovim zakonom se memoralizuju dve najveće istorijske faze u ovom koncentracionom logoru i to prva faza, Jevrejski logor Zemun (1941-1942) i druga faza, Prihvatni logor Zemun (1942-1944). Ove dve istorijske faze će biti preslikane u dva prateća muzeja, koji će biti povezani u jednu celinu – memorijalni centar. Predviđeno je da ova ustanova u punom sastavu (za nekoliko godina) ima oko 30 zaposlenih i da njen rad u punom kapacitetu košta manje od 40 miliona dinara. Gospođa Drača Muntean je na samom kraju svog izlaganja navela da je već ove godine planirao uređenje i restauracija centralne kule, jedinog objekta na teritoriji „Starog sajmišta“ koje je u vlasništvu grada, odnosno države.

U diskusiji po ovoj tački dnevnog reda je učestvovao Đorđe Vukadinović, član Odbora.

Nakon diskusije, Odbor je jednoglasno (11 glasova ZA), odlučio da predloži Narodnoj skupštini **da prihvati Predlog zakona o Memorijalnom centru „Staro sajmište“**, koji je podnela Vlada, **u načelu**.

Odbor je, većinom glasova (10 glasova ZA, 1 nije glasao) usvojio predlog da se za izvestioca Odbora na sednici Narodne skupštine odredi Mirko Krlić, predsednik Odbora.

Sednica je završena u 9,25 časova.

SEKRETAR PREDSEDNIK

Dana Gak Mirko Krlić